REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/142-20

5. novembar 2020. godine

B e o g r a d

Z A P I S N I K

DRUGE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 4. NOVEMBRA 2020. GODINE

Sednica je počela u 13,05 časova.

Sednicom je predsedavala Sandra Božić, Predsedik Odbora.

Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, Aleksandar Čotrić, mr Jadranka Jovanović, Miloš Terzić, Milica Obradović, Snežana Paunović, Jelica Sretenović, Nataša Mihailović Vacić i Željko Tomić, članovi Odbora.

Sednici su prisustvovali: Ivana Popović (Sandra Božić), Ljubomir Marić (Jovan Kolundžija), Nebojša Bakarec (Ivan Tasovac), Aleksandar Jovanović (Mira Petrović) i mr Akoš Ujhelji (Anamarija Viček), zamenici članova Odbora.

Na predlog predsedavajućeg, članovi Odbora su, većinom glasova usvojili sledeći

D n e v n i r e d

1. Odlučivanje o pokretanju postupka za predlaganje kandidata za članove Saveta Regulatornog tela za elektronske medije koje predlažu ovlašćeni predlagači: nadležni odbor Narodne skupštine i crkve i verske zajednice, zajedničkim dogovorom;
2. R a z n o.

Pre prelaska na razmatranje utvrđenog dnevnog reda Odbor je većinom glasova i bez primedbi usvojio Zapisnik Prve sednice Odbora, održane 26. septembra 2020. godine.

PRVA TAČKA DNEVNOG REDA: Odlučivanje o pokretanju postupka za predlaganje kandidata za članove Saveta Regulatornog tela za elektronske medije koje predlažu ovlašćeni predlagači: nadležni odbor Narodne skupštine i crkve i verske zajednice, zajedničkim dogovorom

U uvodnim napomenama, predsednik Odbora Sandra Božić obavestila je prisutne članove da je Odbor za kulturu i informisanje 27. oktobra 2020. godine primio obaveštenje Regulatornog tela za elektronske medije, da je Oliveri Zekić, članu Saveta Regulatora, mandat istekao 24. jula 2020. godine, kao i da Aleksandri Janković, članu Saveta Regulatora, mandat ističe 3. marta 2021. godine.

Podsetila je članove Odbora na odredbe člana 9. stav 1. tačke 1) i 8) Zakona o elektronskim medijima, kojim je propisano da ovlašćenje i dužnost da predlažu člana Saveta Regulatora imaju:

- nadležni odbor Narodne skupštine;

- crkve i verske zajednice, zajedničkim dogovorom.

Napomenula je da je članom 10. Zakona propisano da nadležna služba Narodne skupštine, odnosno Odbor za kulturu i informisanje objavljuje javni poziv za predlaganje kandidata za člana Saveta Regulatora.

Predsedavajuća je zatim upoznala članove Odbora sa postupkom predlaganja članova Saveta Regulatornog tela za elektronske medije, kao i sa uslovima koji član Saveta mora da ispuni.

Predložila je da Odbor donese Odluku o pokretanju postupka za predlaganje kandidata za izbor članova Saveta Regulatornog tela za elektronske medije, kako bi se otpočeo postupak predlaganja kandidata za izbor članova Saveta Regulatora.

Nije bilo diskusije.

Predsedavajuća je stavila na glasanje Predlog odluke o pokretanju postupka za predlaganje kandidata za članove Saveta Regulatornog tela za elektronske medije.

Odbor je, jednoglasno doneo Odluku o pokretanju postupka za predlaganje kandidata za članove Saveta Regulatornog tela za elektronske medije, u predloženom tekstu.

Predsedavajuća je obavestila članove Odbora da je neophodno i da se utvrdi tekst dva javna poziva za predlaganje kandidata za izbor člana Saveta Regulatornog tela za elektronske medije, koje će služba Odbora posebno uputiti poslaničkim grupama u Narodnoj skupštini i crkvama i verskim zajednicama.

Nije bilo diskusije.

Odbor je, jednoglasno utvrdio tekst dva javna poziva za predlaganje kandidata za izbor člana Saveta Regulatornog tela za elektronske medije, u predloženom tekstu.

Predsedavajuća je upoznala članove Odbora da će služba Odbora u narednim danima Javni poziv za predlaganje kandidata objaviti na veb prezentaciji Narodne skupštine, u „Službenom glasniku Republike Srbije“ i dnevnim novinama koje izlaze na teritoriji cele zemlje, kao i da će Javni poziv za predlaganje kandidata za člana Saveta Regulatora koji se bira na predlog nadležnog odbora dodatno proslediti i svim poslaničkim grupama u Narodnoj skupštini.

DRUGA TAČKA DNEVNOG REDA: Razno

Predsedavajuća je obavestila članove Odbora da je 4. novembra 2020. godine u Pisarnici Narodne skupštine zaveden Zahtev Ministarstva kulture i informisanja za povlačenje Zbirne liste kandidata za članove Nacionalnog saveta za kulturu.

Imajući navedeno u vidu, predložila je da članovi Odbora usvoje navedeni zahtev i da se Zbirna liste kandidata za članove Nacionalnog saveta za kulturu povuče iz skupštinske procedure.

Nije bilo diskusije.

Odbor je, jednoglasno doneo Odluku o povlačenju Zbirne liste kandidata za članove Nacionalnog saveta za kulturu iz skupštinske procedure.

Sednica je završena u 13,10 časova.

SEKRETAR PREDSEDNIK

Dana Gak Sandra Božić